Aquest mes d'agost s'ha produït un brot de listeriosi associat al consum de productes elaborats per l'empresa sevillana MAGRUDIS SL., i comercialitzats majoritàriament amb la marca "La Mechá".
La Listeria es va aïllar en carn entatxonada el 14 d'agost i després d'una visita de les autoritats andaluses a la fàbrica de l'empresa, es van retirar tots els aliments produïts des de l'1 de maig (Crema de carn mechada, Manteca colorá, Pringá estilo casero, Zurrapa de hígado, Zurrapa lomo blanca i Zurrapa lomo roja) i es va suspendre la producció.
Les autoritats sanitàries en principi es van centrar en el producte anomenat carn entatxonada, concretament a un lot fabricat el mes de maig i amb caducitat de tres mesos i comercialitzat en diferents comunitats autònomes, entre les quals no hi ha Catalunya.
Progressivament la retirada de productes s'ha fet extensiva a tots els productes de la marca "La Mechá", com el xoriço picant, el xoriço dolç o la botifarra negra, així com a qualsevol comercialitzat amb les marques d'identificació amb número de Registre General Sanitari d'Empreses Alimentàries i Aliments (RGSEAA) 10.025920/SE o 40.057087/SE.
Segons la informació facilitada per la Junta d'Andalusia, tots els establiments inclosos en la llista de distribució facilitada per l'empresa es troben a Andalusia.
Una petita part de la producció d'aquesta empresa es va vendre sota una altra marca (Comercial Martínez León).
La Junta d'Andalusia va decidir denunciar a l'empresa elaboradora a la fiscalia, doncs considera que no va actuar de manera diligent una vegada es va detectar el problema.
Entre altres coses hauria seguit comercialitzant producte afectat, i la seva retirada hauria estat lenta, propiciant l'aparició de nous afectats.
Val a dir que a Catalunya van emmalaltir lleument vàries persones que van consumir la carn entatxonada procedent de Sevilla que els va portar a casa seva un parent.
S'ha comprovat que la raó no va ser Listeria monocytogenes.
El brot ha afectat a 193 persones, de les quals 77 han requerit hospitalització, una d'elles un turista anglès que va ser atès en primera instància a França.
La majoria de les persones que han emmalaltit (158) viuen a Sevilla.
A Aragó hi ha un cas confirmat i sis probables, Astúries té sis casos probables a la mateixa família, inclosa una dona embarassada.
Hi ha nou casos probables i sospitosos sota investigació a Castella-La Manxa i una probable infecció amb 16 sospitosos a Castella i Lleó.
Deu persones de Madrid, dues de Melilla i cinc de València són sospitoses de formar part del brot.
Extremadura ha informat de 22 casos amb un confirmat i 21 investigats.
Entre les persones hospitalitzades hi ha 28 dones embarassades, i tres persones estan en estat molt greu.
Atès el període d'incubació de la listeriosi, la llarga data de caducitat dels producte implicats i el seu consum i distribució, podrien aparèixer nous casos.
Per la gran afluència de turistes no es pot descartar la identificació de casos addicionals en altres països.
Hem de tenir present que els fetus i nadons, així com les persones que tenen algun procés que compromet el seu sistema immunitari, i les persones de més de 65 anys, són grups especialment sensibles a la listeriosi.
El fet que aquest bacteri segueixi multiplicant-se a temperatures de refrigeració, així com la seva alta resistència als desinfectants quan està inclosa en biofilms, implica que cal ser curós en l'elaboració, doncs el fred no permet empetitir els erros anteriors si es tracta de productes que no precisen de courés abans de ser consumits.
A principis de setembre, després de les primeres actuacions de les autoritats andaluses i aplicant el principi de precaució, s'han intervingut cautelarment i ordenat la retirada de la comercialització de tots els productes elaborats per "SABORES DE PATERNA S.C.A." per presència de Listeria monocytogenes.
Tot i que la distribució principal s'ha realitzat a Andalusia, hi han productes distribuïts en totes les comunitats autònomes excepte en el Principat d'Astúries i les ciutats autònomes de Ceuta i Melilla.
A Catalunya ja s'ha iniciat la gestió de l'alerta per part de les autoritats sanitàries de control alimentari i la comprovació de la retirada dels productes en els establiments implicats.